Նոյնպէս երէկ, Նորին Սրբութիւնը Մայր Աթոռի մէջ հիւրընկալեց Պուէնոս Այրէսի Մխիթարեան վարժարանէն խումբ մը սաներ։ Խումբը գլխաւորեց Հայաստանի Մխիթարեան կեդրոնի տնօրէն Հ. Եղիա Ծ. Վրդ. Քիլաղպեան։ Իր հայրական սէրն ու օրհնութիւնը փոխանցելով պատանիներուն՝ Նորին Սրբութիւնը ուրախութիւն յայտնեց անոնց համայն հայութեան նուիրական սրբավայր այցելութեան բերումով։ Սաներու հետ զրոյցի ընթացքին Վեհափառ Հայրապետը գնահատանքով անդրադարձաւ Մխիթարեան վարժարանի ուսուցիչներու նուիրեալ ու նախանձախնդիր աշխատանքին։ Ան նկատեց նաեւ, որ Հայաստան այցելութիւնը կը վերածուի աւանդութեան՝ նպաստելով, որ աշակերտներու ծանօթութիւնը չսահմանափակուի դասագիրքերով եւ անոնք իսկապէս հաղորդ դառնան հայ ժողովուրդի աւանդութիւններուն եւ սրբութիւններուն։ Վեհափառ Հայրապետը վստահութիւն յայտնեց, թէ այցելութիւնը հաւասարապէս խանդավառութեամբ պիտի լեցնէ վարժարանի ոչ միայն հայ, այլեւ օտարազգի սաներու հոգիները։ Զրոյցի տեւողութեան պատանի ուխտաւորները պատմեցին իրենց տպաւորութիւնները։ Վերջաւորութեան Վեհափառ Հայրապետը սաներուն մաղթեց բարի կեցութիւն, ուրախ, ոգեշնչող եւ հոգեւոր ապրումներով հարուստ օրեր Հայաստանի մէջ։